[pic] | EVROPSKA KOMISIJA |

Bruselj, 2.12.2010

COM(2010) 708 konč.

2010/0347 (APP)

Predlog

SKLEP SVETA

o spremembi Sklepa (2008/203/ES) z dne 28. februarja 2008 o izvajanju Uredbe (ES) št. 168/2007 v zvezi s sprejetjem večletnega okvira za Agencijo Evropske unije za temeljne pravice za obdobje 2007–2012

OBRAZLOŽITVENI MEMORANDUM

OZADJE PREDLOGA

Razlogi za predlog in njegovi cilji

Svet je 15. februarja 2007 sprejel Uredbo (ES) št. 168/2007 (Uredba)[1] o ustanovitvi Agencije Evropske unije za temeljne pravice (Agencija). Agencija je začela delovati 1. marca 2007.

V skladu s členom 5 Uredbe tematska področja dejavnosti Agencije določi Svet z večletnim okvirom. To je storil s sprejetjem Sklepa Sveta (2008/203/ES) z dne 28. februarja 2008 o izvajanju Uredbe (ES) št. 168/2007 v zvezi s sprejetjem večletnega okvira za Agencijo Evropske unije za temeljne pravice za obdobje 2007–2012 (večletni okvir)[2].

Cilj tega predloga je spremeniti večletni okvir za Agencijo ter ji tako omogočiti izvajanje nalog na področjih pravosodnega sodelovanja v kazenskih zadevah in policijskega sodelovanja.

Splošno ozadje

Komisija je 30. junija 2005 predlagala[3] ustanovitev Agencije za temeljne pravice. V ta namen je predlagala dva pravna akta: (i) Uredbo Sveta „o ustanovitvi Agencije Evropske unije za temeljne pravice“ na podlagi člena 308 Pogodbe ES in (ii) Sklep Sveta „o pooblastitvi Agencije Evropske unije za temeljne pravice za izvajanje dejavnosti na področjih iz naslova VI Pogodbe o Evropski uniji“ na podlagi členov 30, 31 in člena 34(2)(c) Pogodbe EU.

Vendar so pogajanja v Svetu vodila le k sprejetju pravnega akta (15. februarja 2007), ki Agenciji omogoča izvajanje nalog v okviru pristojnosti Skupnosti (Uredba (ES) št. 168/2007). Svet se je odločil, da ne bo sprejel pravnega akta, ki bi Agenciji dopuščal izvajanje dejavnosti na področjih iz naslova VI Pogodbe EU[4].

Komisija še vedno meni, da bi Agencija za temeljne pravice morala biti pristojna za izvajanje dejavnosti (kot so opredeljene v Uredbi) na področjih pravosodnega sodelovanja v kazenskih zadevah in policijskega sodelovanja. Pravno zavezujoča Listina o temeljnih pravicah in odprava tako imenovanih „stebrov“ sta razloga za razširitev dejavnosti Agencije na navedeni področji.

Uredba (ES) št. 168/2007 je bila sprejeta na podlagi člena 308 nekdanje Pogodbe ES. Po začetku veljavnosti Lizbonske pogodbe je spremenjena različica tega člena zdaj člen 352 Pogodbe o delovanju Evropske unije (PDEU).

Področji, ki sta bili prej vključeni v naslov VI Pogodbe EU (prejšnji „tretji steber“), sta zdaj v poglavjih 4 („Pravosodno sodelovanje v kazenskih zadevah“) in 5 („Policijsko sodelovanje“) naslova V („Območje svobode, varnosti in pravice“) PDEU.

Člen 352 PDEU velja za vse zadeve, ki spadajo na področje uporabe te pogodbe. Zato Uredbe (ES) št. 168/2007 ni treba spremeniti, da bi se njeno področje uporabe razširilo na zadeve, ki jih zdaj zajema naslov V PDEU. Tematska področja veljavnega večletnega okvira, na katerih lahko Agencija izvaja svoje dejavnosti, pa ne vključujejo pravosodnega sodelovanja v kazenskih zadevah in policijskega sodelovanja. Da bi se Agenciji zagotovilo izvajanje nalog na teh področjih, je večletni okvir treba spremeniti.

POSVETOVANJE Z ZAINTERESIRANIMI STRANMI IN OCENA UčINKA

Komisija je pred predložitvijo predloga za ustanovitev Agencije za temeljne pravice začela široko javno posvetovanje. Zainteresirane strani so izrazile močno željo po vključitvi področij pravosodnega sodelovanja v kazenskih zadevah in policijskega sodelovanja v okvir dejavnosti Agencije. Rezultati tega posvetovanja so bili del ocene učinka[5], priložene predlogu, ki se je že zavzemal za vključitev zadev iz naslova VI prejšnje Pogodbe EU na področje dejavnosti Agencije, kot je bilo navedeno zgoraj.

Zainteresirane strani še naprej izražajo željo po tem, da bi Agencija delovala tudi na navedenih področjih.

PRAVNI ELEMENTI PREDLOGA

Vsebina predlaganega ukrepa

Predlagana sprememba pomeni dodatno točko na seznamu tematskih področij iz člena 2 Sklepa Sveta.

Pravna podlaga

Komisija meni, da je člen 5(1) Uredbe št. 168/2007 sekundarna pravna podlaga v smislu sodbe Sodišča Evropskih skupnosti v zadevi C-133/06[6]. Pravna podlaga tega predloga bi zato morala biti ista kot pri Uredbi, tj. člen 352 PDEU.

PRORAčUNSKE POSLEDICE

Predlog nima proračunskih posledic. Povečal bo večletni okvir za Agencijo in ji tako omogočil dejavnosti na področjih policijskega sodelovanja in pravosodnega sodelovanja v kazenskih zadevah v okviru projektov, za katere je proračunski organ že namenil sredstva.

PODROBNA OBRAZLOžITEV PREDLOGA

Predlog k tematskim področjem veljavnega večletnega okvira dodaja področji pravosodnega sodelovanja v kazenskih zadevah in policijskega sodelovanja. V skladu s poglavjema 4 in 5 naslova V PDEU lahko Evropska unija na teh področjih sprejme različne ukrepe, ki v nekaterih primerih zastavljajo občutljiva vprašanja temeljnih pravic.

Z izvajanjem dejavnosti na področjih pravosodnega sodelovanja v kazenskih zadevah in policijskega sodelovanja bo Agencija prispevala k doseganju cilja Unije, da so ukrepi, ki jih Unija sprejme, ter njihovo izvajanje v skladu z Listino o temeljnih pravicah.

2010/0347 (APP)

Predlog

SKLEP SVETA

o spremembi Sklepa (2008/203/ES) z dne 28. februarja 2008 o izvajanju Uredbe (ES) št. 168/2007 v zvezi s sprejetjem večletnega okvira za Agencijo Evropske unije za temeljne pravice za obdobje 2007–2012

SVET EVROPSKE UNIJE JE –

ob upoštevanju Pogodbe o delovanju Evropske unije in zlasti člena 352 Pogodbe,

ob upoštevanju predloga Evropske komisije[7],

po posredovanju osnutka zakonodajnega akta nacionalnim parlamentom,

ob upoštevanju odobritve Evropskega parlamenta[8],

v skladu s posebnim zakonodajnim postopkom,

ob upoštevanju naslednjega:

(1) Da bi Agencija lahko pravilno opravljala svoje naloge, je bilo treba z večletnim okvirom, ki zajema pet let, kakor je določeno v členu 5(2) Uredbe (ES) št. 168/2007, določiti natančna tematska področja njenega delovanja.

(2) Prvi večletni okvir je Svet sprejel s Sklepom Sveta 2008/203/ES z dne 28. februarja 2008 o izvajanju Uredbe (ES) št. 168/2007 v zvezi s sprejetjem večletnega okvira za Agencijo Evropske unije za temeljne pravice za obdobje 2007–2012[9].

(3) Vendar pa veljavni večletni okvir ne vključuje tematskih področij pravosodnega sodelovanja v kazenskih zadevah in policijskega sodelovanja.

(4) Ob sprejetju Uredbe (ES) št. 168/2007 se je Svet strinjal, da bo pred 31. decembrom 2009 ponovno preučil pristojnosti Agencije za temeljne pravice zaradi morebitne razširitve na področje policijskega in pravosodnega sodelovanja v kazenskih zadevah, ter pozval Komisijo, naj po potrebi poda predlog v ta namen.

(5) Pravosodno sodelovanje v kazenskih zadevah in policijsko sodelovanje urejata poglavji 4 in 5 naslova V Pogodbe o delovanju Evropske unije. Sprememba večletnega okvira je potrebna, da se Agenciji za temeljne pravice omogoči izvajanje dejavnosti na teh področjih –

SPREJEL NASLEDNJI SKLEP:

Člen 1

Sklep 2008/203/ES se spremeni:

členu 2 se doda naslednja točka:

„(j) pravosodno sodelovanje v kazenskih zadevah in policijsko sodelovanje.“.

Člen 2

Ta sklep začne veljati dvajseti dan po objavi v Uradnem listu Evropske unije .

Člen 3

Ta sklep je naslovljen na države članice.

V Bruslju, … 2010

Za Svet

Predsednik

[1] UL L 53, 22.2.2007, str. 1.

[2] UL L 63, 7.3.2008, str. 14.

[3] COM(2005) 280 konč.

[4] Takratna izjava Sveta se glasi: „Svet se strinja, da bo pred 31. decembrom 2009 ponovno preučil pristojnosti Agencije za temeljne pravice zaradi morebitne razširitve na področje policijskega in pravosodnega sodelovanja v kazenskih zadevah. Svet poziva Komisijo, naj po potrebi poda predlog v ta namen.“ (Dodatek k osnutku zapisnika 2781. seje Sveta Evropske unije (Pravosodje in notranje zadeve) v Bruslju, dne 15. februarja 2007. Dokument 6396/07 ADD 1, PV/CONS 7 JAI 80, z dne 27. februarja 2007).

[5] Glej poročilo SEC(2005) 849 z dne 30. junija 2005.

[6] Zadeva C-133/06, Parlament proti Svetu, sodba z dne 6. maja 2008.

[7] UL C , , str. .

[8] UL C , , str. .

[9] UL L 63, 7.3.2008, str. 14.